Прохладнэдэсхэм я текIуэныгъэ ин
Илъэс 12 лъандэрэ къэ­мыхъуауэ, Къэбэрдей-Балъкъэрым щыщ командэр Урысей Федерацэм футболымкIэ щекIуэкI зэхьэзэ­хуэм и ещанэ дивизионым  и гуп щхьэхуэм и чем­пион хъуащ. 2009 гъэм гупым ­пашэныгъэр щиубыдат «Мал­ка»-м.
ФутболымкIэ Лъэпкъ Ли­­гэм и ещанэ дивизионым и етIощIанэ джэгугъуэр мы махуэхэм зэхэтащ. Зэхьэзэхуэр иухыным иджыри зы зэIущIэ къэнэжауэ, наIуэ хъуащ зэ­хьэзэхуэм пашэныгъэр щы­зыу­быдар. И унэ щыIэу «Динамо-Дагъыстэным» 4:2-уэ ефIэкIа Прохладнэ и «Энер­гетик»-м турнир таблицэм зыри къыщылъэ­щIэмы­хьэ­жын хуэдэу зигъэбыдащ.
Гъэ джэгугъуэр щыщIидзэм куэдым я фIэщ хъуртэкъым командэм хэт футболистхэмрэ абыхэм яIэ джэгукIэмрэ ехъулIэныгъэ къахьы­фыну. «НэгъуэщI командэхэм я ­футболистхэмкIэ зыдгъэ­лъэ­щыну чэнджэщ къыдатырт, - жеIэ «Энергетик»-м и тренер нэхъыщхьэ Волков Алек­сандр. - АрщхьэкIэ дэ дызэгурыIуащ: КъБР-м и чемпионатым щыджэгухэр къэ­ралым и ещанэ лигэми хэтыну. Арати, лъэхъэнэм и къалэн нэхъыщхьэр дгъэзэ­щIащ».
Прохладнэдэсхэм здынэсам къыщыувыIэну я мурадкъым, «Энергетик»-р зыхэт дэтхэнэ зы республикэ зэIущIэми щытекIуэну хущIокъу. Ещанэ дивизионым и чем­пион фIэщыгъэцIэр абыхэм ящыщу зыми яIакъым иджы­ри къыздэсым.
«Лъабжьэ быдэ димыIэ пэтрэ, щIыналъэхэм я зэдай чем­пионатым дыщытекIуащ. Апхуэдэ гуп зэ­къуэт зэрыз­гъасэм щхьэкIэ согуфIэ», - къыпищащ Волковым.
Пэж дыдэу, къыхэгъэщып­хъэ­щи, ди щIалэхэм къызэ­ра­нэкIащ тхыдэшхуэ зиIэ Къалмыкъым и «Уралан»-р, гугъэшхуэхэр зиIа Ингушым и «Ангушт»-р, Дагъыстэным щыщ командитху, цIыху мел­уаным щIигъу щыпсэу Дон Iус Ростов и гупыр.
«Иджы футболистхэм я щIыхуэхэр дыпшыныжынщ. Командэм и бюджетыр зэ­пIэзэрыт щIыжын хуейщ. ЗэIущIэ куэдыкIейм хуэзэ ула­- хуэр клубым футболистхэм яритакъым. ЩIалэхэм зашыIэ. Ауэ, сэ псалъэ стащи, улахуэр иратыжынущ. Тхыдэ­ри фэеплъри мыкIуэды-жынщ - «Энергетик»-р Урысей Федерацэм и Ипщэ щIыналъэм и чемпионщ», - къыхигъэщащ прохладнэдэсхэм я тренер нэхъыщхьэм.
Гупым щекIуэкI зэхьэзэхуэм кIэ­лъыплъхэм я дежкIи зэхэ­кIащ етIуанэ увыпIэр къэзы­хьа­ри. Апхуэдэу къыщIэкIащ Нэзрэн и «Ангушт»-р. Иужь­рей джэгугъуэм абы къригъэблэгъат Астрахань и «Волгарь-Ю»-р. 3:1-уэ хэгъэрей­-хэр зэIущIэм щытекIуащ. Ещанэ увыпIэм щхьэкIэ бэнэ­ныгъэр иджыри иухакъым. Зы очко фIэкIа зэщхьэщыкIы­ныгъэ ямыIэу абы щIобэн «Динамо-Дагъыстэнымрэ» Астрахань и «Волгарь-М»-мрэ.
Джэгугъуэм хиубыдэу екIуэ­кIа адрей зэIущIэхэм мып­хуэ­дэ бжыгъэхэр къарикIуащ: «Волгарь-М» (Астрахань) - «Уралан» (Элиста) - 3:1, «Динамо-М» (Мэхъэчкъалэ) - «Нахичевань» (Дон Iус Ростов) - 2:4.

Жыласэ Замир.
